Waqt laqgħa li saret illejla għal dawk il-konsumaturi milquta bil-kaz ta’ falliment tal-kumpanija Fantasy Tours, l-Għaqda tal-Konsumaturi pproponiet pjan ta’ azzjoni bil-għan li l-konsumaturi li ngidmu jiġu kkumpensati għad-danni li sofrew. L-Għaqda spjegat illi kieku, mad-dħul ta’ Malta fl-Unjoni Ewropea, id-drittijiet tal-konsumaturi li joħorġu mir-regoli tagħha ġew implimentati kif suppost, u l-liġi li għaddiet mill-Parlament Malti ġiet implimentata, kieku aktar minn mitejn (200) konsumatur ma kellhomx jgħaddu minn dak li sejħet bħala martirju li bħalissa għadhom għaddejjin minnu. L-Għaqda fakkret li kollettivament il-konsumaturi milquta tilfu somom kbar ta’ flus u li d-dritt mogħti mir-regoli tal-Unjoni Ewropea li ġie miċħud lill-konsumaturi Maltin kien preċiżament dak li jassigura li jekk jiġri każ bħal ma’ ġara fil-każ tal-Fantasy Tours, il-konsumaturi jerġgħu jieħdu flushom lura mingħajr dewmien ta’ żmien u mhux kif qed jiġri bħalissa. L-Għaqda qalet li kif kulħadd jaf sallum il-konsumaturi konċernati għadhom lanqas jafu jekk humiex ser jieħdu flushom lura. L-Għaqda akkużat lill-awtoritajiet tal-Gvern li telquhom għal riħhom. Mingħajr ma daħlet fil-mertu għaliex ir-regoli tal-Unjoni Ewropea u d-drittijiet tal-konsumaturi li joħorġu minnhom ma ġewx implimentati fis-sħiħ minn amministrazzjonijiet preċedenti, l-Għaqda qalet li l-Istat Malti huwa responsabbli għad-deċiżjonijiet meħuda fil-passat. Fid-dawl ta’ dan qalet li l-Gvern għandu jagħti rimedju billi mhux biss jagħti drittijiet sħaħ lill-konsumaturi Maltin iżda jagħti rimedju għad-dannu li numru kbir ta’ konsumaturi qed isofru bħala konsegwenza tad-deċiżjonijiet li ttieħdu fil-passat. Għalhekk waqt il-laqgħa ġie deċiż li l-Għaqda, għan-nom ta’ dawk ikkonċernati, tikteb lill-Prim Ministru fuq il-każ tagħhom biex tissolva din il-problema. L-Ghaqda ttamat li dan l-isforz iħalli l-frott mixtieq.